Planetă temperată ce orbitează o pitică roșie liniștită
Vânătorul de exoplanete al ESO, HARPS, a descoperit o planetă temperată la doar 11 ani-lumină de Pământ.
Această nouă lume este numită Ross 128 b. Ca depărtare, este a doua planetă temperată cunoscută, după Proxima b.
Este de asemenea cea mai apropiată planetă descoperită ce orbitează o stea pitică roșie inactivă.
Steaua Ross 128 este mai liniștită decât Proxima Centauri, care e predispusă la erupții de raze X și lumină ultravioletă.
Natura inactivă a stelei Ross 128 ar putea crește șansele ca această planetă să poată susține viață.
Estimările sugerează că Ross 128 b ar putea avea temperaturi apropiate cu cele ale Terrei.
Va fi o țintă importantă pentru Telescopul Extrem de Mare (ELT) al ESO, care ar putea fi capabil să caute markeri biologici, inclusiv oxigen.
Adaptarea: ESO; traducerea: Mihail-Gabriel Bărbuță